b'\n_START_ARTICLE_\nPape\xc5\xbe Benedikt VI.\n_START_SECTION_\n\xc5\xbdivljenjepis\n_START_PARAGRAPH_\nBenedikt (latinsko Benedictus; italijansko Benedetto; nem\xc5\xa1ko Benedikt) je po seznamu pape\xc5\xbeev 134., v Mra\xc4\x8dnem stoletju pa 28. pape\xc5\xbe. Njegov o\xc4\x8de Hildebrand (latinsko Hildebrandus; italijansko Ildebrando) je bil Rimljan germanskega oziroma nem\xc5\xa1kega porekla. _NEWLINE__NEWLINE_V Liber pontificalis manjka njegov \xc5\xbeivljenjepis; iz obstoje\xc4\x8dega pape\xc5\xa1kega seznama je mogo\xc4\x8de razbrati le to, da je bil kardinal-diakon pri cerkvi San Teodoro ob vzno\xc5\xbeju Palatina, v osmi \xc4\x8detrti - s podro\xc4\x8dja Foruma, in da je bil menih.\n_START_SECTION_\nPape\xc5\xbe\n_START_PARAGRAPH_\nPo smrti Janeza XIII. so Benedikta izvolili za pape\xc5\xbea v septembru 972. Najverjetneje so \xc4\x8dakali na potrditev svetorimskega cesarja Otona I., tako da je bil posve\xc4\x8den \xc5\xa1ele 19. januarja 973._NEWLINE__NEWLINE_Oton Veliki je umrl 7. maja 973 in zapustil prestol svojemu komaj osemnajstletnemu sinu Otonu II. Izbruhnila je nasledstvena dr\xc5\xbeavljanska vojna med njim in bavarskim vojvodom Henrikom Prepirljivcem.  _NEWLINE__NEWLINE_V Rimu so nastali nemiri in uporniki so 974 napravili prekucijo; na njihovo \xc4\x8delo se je postavila rodbina Krescencijev; Krescencij  sam je bil sin Teodore mlaj\xc5\xa1e iz Teofilaktove rodovine ter brat prej\xc5\xa1njega pape\xc5\xbea Janeza XIII., in je sebe imenoval za patricija. Zviti diakon Bonifacij Franco se je vrinil za pape\xc5\xbea in je sebe oklical za Bonifacija VII.. _NEWLINE__NEWLINE_Benedikta so vrgli v je\xc4\x8do v Angelskem gradu ter razglasili njegovo odstavitev.\n_START_SECTION_\nSmrt in spomin\n_START_PARAGRAPH_\nKo je Oton II. zvedel za pape\xc5\xbeevo odstavitev in zapor, kakor tudi, da mu stre\xc5\xbeejo po \xc5\xbeivljenju, je poslal kneza Sica (Sico, Sicco, Siccone), da bi napravil red. Sico je zahteval izpustitev pape\xc5\xbea Benedikta, toda protipape\xc5\xbe je spodbujal njegov umor. Preden je mogel Sico strmoglaviti samodr\xc5\xbeca, je duhovnik po imenu \xc5\xa0tefan v je\xc4\x8di  - kjer je pre\xc4\x8demel manj ko dva meseca - umoril pape\xc5\xbea Benedikta. Umrl je 8. julija 974 v Rimu in sicer ga je dal zadaviti zaprtega v Angelskem gradu njegov nasprotnik Bonifacij VII.. _NEWLINE__NEWLINE_Pokopan je v stari Baziliki sv. Petra v Vatikanu.'